จับตา‘โต้ง’บุกออมสินโชว์ผลงาน
กิตติรัตน์ลงตรวจแถวออมสิน เดินหน้าประชานิยม
11 ม.ค. 2556

กิตติรัตน์ลงตรวจแถวออมสิน เดินหน้าประชานิยม 
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า นายกิตติรัตน์ ณ ระนอง รองนายกรัฐมนตรี และ รมว.คลัง จะเดินทางมาตรวจเยี่ยมและมอบนโยบายให้กับคณะกรรมการในวันที่ 15 ม.ค.นี้ เนื่องจากคณะรัฐมนตรี (ครม.) เพิ่งมีมติแต่งตั้งคณะกรรมการธนาคารชุดใหม่ โดยให้นางชูจิรา กองแก้ว อดีตรองปลัดกระทรวงยุติธรรมเป็นประธานกรรมการ
นายวรวิทย์ กล่าวว่า สำหรับความคืบหน้าเรื่องโครงการแก้หนี้นอกระบบ ขณะนี้ยังไม่มีความชัดเจน แม้ว่าเบื้องต้นจะเห็นว่าจะนำโครงการสินเชื่อธนาคารประชาชน ที่มีการปล่อยกู้รายละไม่เกิน 3 หมื่นบาท คิดดอกเบี้ย 1% ต่อเดือน มาปรับรูปแบบเพื่อช่วยเหลือคนที่เป็นหนี้นอกระบบ เพราะต้องรอผลการหารือร่วมกันระหว่างกระทรวงการคลัง สถาบันการเงินเฉพาะกิจของรัฐทั้งหมด และรับฟังนโยบายจากรัฐบาลก่อนว่าจะให้ทำอย่างไร 
ขณะที่ โครงการกองทุนตั้งตัวได้นั้น ขณะนี้ธนาคารออมสินได้เริ่มส่งเจ้าหน้าที่ลงพื้นที่ตามสถานศึกษาที่เสนอโครงการเพื่อขอสินเชื่อในโครงการนี้แล้ว คาดว่าในเร็วๆ นี้จะสามารถอนุมัติสินเชื่อได้
สำหรับผลประกอบการงวด 11 เดือน ธนาคารออมสินมีกำไรแล้ว 2.02 หมื่นล้านบาท สูงกว่าเป้า 2,000 ล้านบาท